[pic] | KUMMISSJONI TAL-KOMUNITAJIET EWROPEJ | Brussel 5.7.2007 KUMM(2007) 381 finali 2007/0136 (CNS) Proposta għal DIRETTIVA TAL-KUNSILL li temenda d-Direttiva 2006/112/KEE rigward ċerti dispożizzjonijiet temporanji dwar rati ta' taxxa fuq il-valur miżjud {SEK(2007)910} (preżentata mill-Kummissjoni) MEMORANDUM TA’ SPJEGAZZJONI IL-KUNTEST TAL-PROPOSTA | 110 | Ir-raġunijiet għall-proposta u l-għanijiet tagħha Fil-Komunikazzjoni tagħħa lill-Kunsill u l-Parlament Ewropew dwar ir-rati tal-VAT minbarra r-rati standard tal-VAT[1], il-Kummissjoni nediet dibattitu wiesgħa dwar l-użu ta' rati mnaqqsa sabiex jidentifikaw mod sostenibbli għall-ġejjieni jista' jkun aċċettabli mill-Istati Membri kollha u jipprovdi pass 'il quddiem għall-UE. Din il-Komunikazzjoni tirraporta dwar ir-riżultati prinċipali ta' l-istudju li twettaq għall-Kummissjoni minn Copenhagen Economics[2]. L-istudju prinċiparjament eżamina l-impatt tar-rati mnaqqsa tal-VAT u ta' derogi f'dan il-qasam, mhux biss għas-servizzi li jiġu fornuti lokalment, iżda wkoll aktar globali, l-aktar fit-termini ta' tkabbir ekonomiku, impjiegi u t-tħaddim tas-suq intern. Ġew meqjusa wkoll l-effetti fuq id-distribuzzjoni tad-dħul, l-ekonomija informali u fuq l-ispejjeż tal-konformità għan-negozji. Se jkun hemm bżonn ta' ammont ta' żmien konsiderevoli sabiex tiġi identifikata t-triq xierqa għall-ġejjieni Sadanittant, huwa importanti li jiġi evitat li xi Stati Membri jkunu obbligati li jimmodifikaw ir-rati tal-VAT li bħalissa japplikaw fit-territorju tagħhom, qabel ma jkun hemm qbil mill-Kunsill dwar il-linji ċari għall-użu tar-rati minbarra r-rata standard. | 120 | Il-kuntest ġenerali L-istudju li twettaq minn Copenhagen Economics ikkonkluda li rata tal-VAT waħdanija hija bil-bosta l-aħjar għażla ta' politika mil-lat purament ekonomiku. Għalhekk, iċ-ċaqliq lejn rati aktar uniformi għandu vantaġġi konsiderevoli. Madankollu, jista' jkun hemm benefiċċji speċifiċi fit-tħaddim tal-VAT imnaqqsa f'setturi mmirati bir-reqqa. Fil-Komunikazzjoni tagħha, il-Kummissjoni turi li għalkemm ir-rati mnaqqsa, kif jiddevjaw mir-rata standard, mil-lat ekonomiku jidhru li joħolqu distorsjonijiet u jistgħu jeffetwaw in-newtralità fiskali, fir-realtà jiġu applikati fuq skala akbar jew iżgħar fl-Istati Membri kollha minbarra wieħed. Dan isir mhux biss abbażi tad-dispożizzjonijiet ġenerali li japplikaw għall-Istati Membri kollha, iżda wkoll abbażi ta' derogi temporanji differenti li jingħataw lill-Istati Membri partikolari. Dawn l-eċċezzjonijiet jidderogaw jew mil-livell tar-rata ffissata mir-regoli (rati imneħħija għal kollox jew rati mnaqqsa ħafna għal anqas minn 5%), jew jikkonċernaw il-fornimenti li għandhom jiġu intaxxati bir-rata standard (għax ir-rati intermedjarji, 'l hekk imsejħa parking rates jistabbilixxu minimu ta' 12%) jew jistgħu jidderogaw għat-tnejn. Billi d-derogi li ngħataw matul l-aħħar tkabbir kellhom dati ta' skadenza preċiżi, dawk preċedenti għandhom sa ma tidħol fis-seħħ is-"sistema definittiva" għat-tranżazzjonijiet intra-Komunitarji[3]. Peress li s-sistema definittiva qatt ma ġiet adottata – u mhux se tiġi adottata fil-futur qarib – dawn l-arranġamenti tranżitorji jibqgħu fis-seħħ, sa ma jkun hemm deċiżjoni unanima tal-Kunsill. Fil-każ ta' l-Istati Membri li saru membri ta' l-UE wara l-1 ta' Jannar 1995, id-derogi temporanji li jirriżultaw min-negozjati għal-addeżjoni japplikaw għal perjodu ta' żmien aktar limitat, jiġifieri f'ħafna każi sa l-aħħar ta' l-2007. L-EVALWAZZJONI MILL-KUMMISSJONI Xi derogi huma koperti mid-dispożizzjonijiet ġenerali dwar ir-rati mnaqqsa jew jistgħu jkunu koperti mill-eżitu tad-dibattitu politiku dwar l-iskop u l-livell tar-rati mnaqqsa. Madankollu, il-Kunsill se jkollu bżonn żmien biex jilħaq ftehim globali. prattikament m'hemm l-ebda prospett realistiku li dan jista' jintlaħaq qabel l-aħħar ta' l-2007. Dan ifisser li xi Stati Membri se jaraw id-derogi tagħhom jiskadu waqt li oħrajn se jkomplu jibbenefikaw minnhom. Din id-differenza fit-trattament tipprovdi opportunitajiet mhux ugwali għall-Istati Membri mingħajr l-ebda ġustifikazzjoni sostanzjali u, minħabba din il-karatteristika inġusta, ċertament li toħloq tensjonijiet mhux aċċettabbli. Fid-dawl ta' dawn il-konsiderazzjonijiet, ħafna mid-derogi li dalwaqt se jispiċċaw imisshom jiġu mtawwla temporanjament sa l-aħħar ta' l-2010, jiġifieri l-iskadenza tal-minimu ta' 15% għar-rata standard u ta' l-esperiment dwar l-applikazzjoni ta' rati ta' VAT imnaqqsa għal ċerti servizzi li jinvolvu xogħol intensiv. Id-derogi ma jistgħux, madankollu, jiġu estiżi fejn ikollhom kunflitt mat-tħaddim mingħajr xkiel tas-suq intern u/jew ma' politika Komunitarja oħra (per eżempju derogi dwar il-faħam, il-kokk, il-fjuwil u ż-żejt) jew fejn huma diġà koperti mid-dispożizzjonijiet ġenerali dwar ir-rati (per eżempju t-tisħin distrettwali). Min-naħa l-oħra, għas-setturi mistennija li jkunu fil-qalba tad-diskussjonijiet fil-Kunsill, bħar-ristoranti jew is-settur tad-djar, jew il-mistoqsija dwar l-estensjoni tar-rati mneħħija għal kollox għall-ikel u l-farmaċewtiċi, id-derogi jistgħu jiġu estiżi. L-estensjoni selettiva għandha l-għan li tevita li l-Istati Membri li bħalissa qed japplikaw derogi jkollhom ibidlu l-livell tar-rati tagħhom din is-sena u imbagħad jitħallew jirritornaw għar-rati preżenti tagħhom. Dan jippermetti lill-istitużżjonijiet Ewropej biex sa l-aħħar ta' l-2010 jiżviluppaw strateġija aktar koerenti fil-qasam tar-rati tal-VAT. | 130 | Dispożizzjonijiet eżistenti fil-qasam tal-proposta L-eżerċizzju jinvolvi l-implimentazzjoni ta' l-Artikoli 123 sa 130 tad-Direttiva 2006/112/KE. | 140 | Il-konsistenza ma’ politiki u għanijiet oħrajn ta’ l-Unjoni Il-proposta li hemm bħalissa tikkonforma bis-sħiħ mal-politika stabbilita tal-VAT ta' l-UE kif ukoll ma' politika u għanijiet oħra ta' l-UE. Minħabba raġunijiet prattiċi, l-proposta timmira lejn estensjoni ta' xi derogi li jispiċċaw mill-31.12.2007: biex jagħtu biżżejjed żmien lill-Kunsill biex jiddeċiedi dwar l-iskop futur u l-livell ta' rati mnaqqsa. Huwa parti minn dan l-eżerċizzju globali li se jkollu jkun skond il-politika u l-għanijiet prinċipali ta' l-Unjoni, b'mod partikolari dawk dwar l-istrateġija ta' Liżbona. Abbażi ta' studju li twettaq minn grupp indipendenti ta' riflessjoni ekonomika li kellu janalizza jekk l-impatt tar-rati mnaqqsa fuq servizzi fornuti lokalment, l-aktar fejn jidħol il-ħolqien ta' l-impjiegi, t-tkabbir ekonomiku u l-funzjonament proprju tas-suq intern, dan l-eżerċizzju għandu l-għan li jġib il-konsistenza fil-qasam tar-rati mnaqqsa tal-VAT. Barra dan, il-proposta kkonċernata ma testendix id-derogi li għandhom kunflitt mat-tħaddim proprju tas-suq intern u/jew ma' politika Komunitarja oħra (per eżempju derogi dwar is-sehem agrikolu, jew, il-faħam, il-fjuwil, eċċ. li jmorru kontra l-għanijiet ta' l-enerġija u dawk ambjentali). | IL-KONSULTAZZJONI MAL-PARTIJIET INTERESSATI U L-EVALWAZZJONI TA’ L-IMPATT | Il-konsultazzjoni ma’ partijiet interessati | 219 | Mhux rilevanti. | Il-ġbir u l-użu ta’ għarfien espert | 229 | Ma kienx hemm bżonn ta’ għarfien ta' espert estern addizzjonali. L-istudju li twettaq minn Copenhagen economics dwar ir-rati mnaqqsa huwa biżżejjed bħala bażi. | 230 | L-evalwazzjoni ta’ l-impatt Din il-proposta għal Direttiva kulma tagħmel huwa li ttawwal is-sitwazzjoni ta' bħalissa għal perjodu limitat ta' żmien. L-istudju li twettaq minn Copenhagen economics dwar ir-rati mnaqqsa jipprovdi biżżejjed elementi għall-evalwazzjoni ta' l-impatt. | L-ELEMENTI ġURIDIċI TAL-PROPOSTA | 305 | Taqsira ta’ l-azzjoni proposta Sabiex jestendu sal-31/12/2010, fuq bażi selettiva, id-derogi li ngħataw fil-qasam tar-rati tal-VAT lill-Istati Membri li saru membri ta' l-UE wara l-1 ta' Jannar 1995. | 310 | Il-bażi ġuridika L-Artikolu 93 tat-Trattat. | 329 | Il-prinċipju tas-sussidjarjetà Il-prinċipju tas-sussidjarjetà japplika sakemm il-proposta ma taqax taħt il-kompetenza esklussiva tal-Komunità. L-għanijiet tal-proposta ma jistgħux jintlaħqu biżżejjed mill-Istati Membri għar-raġunijiet li ġejjin. Il-Komunità diġà stipulat id-dispożizzjonijiet armonizzati dwar l-applikazzjoni tar-rati mnaqqsa tal-VAT, jiġifieri fid-Direttiva tal-Kunsill 2006/112/KE. Dawn id-dispożizzjonijiet jistgħu jiġu emendati jew estiżi biss minn att Komunitarju u l-leġiżlazzjonijiet ta' l-Istati Membri ma jistgħux jiddevjaw mir-regoli armonizzati. Għar-raġunijiet imsemmija hawn fuq, l-azzjoni Komunitarja biss tista' tikseb l-għanijiet tal-proposta u tiżgura trattament ugwali taċ-ċittadini fl-Unjoni Ewropea. Għaldaqstant, il-proposta hija konformi mal-prinċipju tas-sussidjarjetà. | Il-prinċipju tal-proporzjonalità Il-proposta hija skond il-prinċipju tal-proporzjonalità għar-raġunijiet li ġejjin. | 331 | Id-Direttiva tawtorizza xi Stati Membri biex ikomplu jidderogaw ir-regoli normali fil-qasam tar-rati tal-VAT. Għalhekk, ma tikkostitwixxix obbligu. | 332 | Minħabba l-ambitu ristrett u t-tul ta' l-estensjoni, il-miżura hija proporzjonata ma' l-għan li għandu jinkiseb. Id-direttiva ma tikkostitwixxi l-ebda piż finanzjarju fuq il-Komunità. Għalkemm ir-rati mnaqqsa tal-VAT jistgħu jinvolvu tnaqqis fid-dħul għall-Istati, ma jitfgħu l-ebda piż finanzjarju fuq l-operaturi ekonomiċi, u l-konsumaturi għandhom, fil-prinċipju, jibbenefikaw minn tnaqqis kontinwu fir-rati, sakemm dan jiġi rifless fil-prezzijiet finali. | L-għażla ta’ l-istrumenti | 341 | L-istrument propost: id-direttiva. | 342 | Mezzi oħra ma jkunux tajbin minħabba r-raġuni(jiet) li ġejja(in): Din il-Proposta testendi l-perjodu ta’ applikazzjoni ta’ derogi li diġà ġie adottat f’Direttiva. | L-EFFETT FUQ IL-BAġIT | 409 | Din il-proposta ma għandha l-ebda effett fuq il-baġit tal-Komunità. | INFORMAZZJONI SUPPLIMENTARI | Klawżola ta’ analiżi/reviżjoni/sunset | 533 | Il-proposta tinkludi klawżola sunset. | 570 | Spjegazzjoni dettaljata tal-proposta Ad Artikolu 1 Id-derogi li huma diġà koperti minn dispożizzjonijiet ġenerali dwar ir-rati, m'humiex estiżi: dan jikkonċerna d-derogi dwar il-gass naturali, l-elettriku u t-tisħin distrettwali (l-Artikolu 102) u l-ħatab (l-Artikolu 122) li ngħataw lil CZ u EE. Id-derogi li joħolqu kunflitt ma’ politika oħra tal-Komunità m'humiex estiżi: dan jikkonċerna d-derogi dwar il-faħam, il-kokk, il-fjuwil u ż-żejt li ngħataw lil EE. Id-derogi li joħolqu kunflitt mat-tħaddim mingħajr xkiel tas-suq intern m'humiex estizi: dan jikkonċerna d-derogi dwar rata mnaqqsa ħafna għas-sehem agrikolu li ngħata lil PL. Għandu jkun innutat li r-rata mnaqqa permessa skond l-Anness 3 tista' tiġi applikata għal tali fornimenti. Id-derogi li għalihom l-Istati Membri kkonċernati diġà rrinunzjaw m'humiex estiżi, għax għadda żmienhom. Dan jikkonċerna lil HU u SK. Id-derogi dwar il-punti li ġejjin huma estiżi: Ir-rati mnaqqsa f'setturi li huma mistennija li jkunu fil-qofol tad-diskuzzjonijiet fil-Kunsill, bħar-ristoranti jew is-settur tad-djar. Dan jikkonċerna CZ, CY, PL u SI. Ir-rati mneħħija għal kollox jew ir-rati mnaqqsin ħafna għall-ikel, kotba u farmaċewtiċi. Dan jikkonċerna lil CY, MT u PL. L-Artikoli 2, 3 u 4: id-dispożizzjonijiet finali | 1. 2007/0136 (CNS) Proposta għal DIRETTIVA TAL-KUNSILL li temenda d-Direttiva 2006/112/KEE rigward ċerti dispożizzjonijiet temporanji dwar rati ta' taxxa fuq il-valur miżjud IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 93 tiegħu, Wara li kkunsidra l-proposta tal-Kummissjoni[4], Wara li kkunsidra l-opinjoni tal-Parlament Ewropew[5], Wara li kkunsidra l-opinjoni tal-Kumitat Ekonomiku u Soċjali Ewropew[6], Billi: 2. Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[7], tipprovdi għal ċerti derogi fil-qasam tar-rati tal-VAT. Xi wħud minn dawn id-derogi jiskadu f'data preċiża, waqt li oħrajn iservu sa l-adozzjoni ta' l-arranġamenti definittivi. 3. Sabiex jiżguraw aktar ugwaljanza fit-trattament fost l-Istati Membri, id-derogi li m'għandhomx kunflitt mat-tħaddim mingħajr xkiel tas-suq intern u ma' politika Komunitarja oħra għandhom jiġu estiżi sa l-aħħar ta' l-2010, id-data ta' skadenza tal-minimu ta' 15% għar-rata standard u għall-esperiment dwar l-applikazzjoni ta' rata mnaqqsa għas-servizzi li jinvolvu xogħol intensiv. Għall-kuntrarju, ċerti derogi m'għandhomx jiġu estiżi. 4. Id-derogi li ġew mogħtija lir-Repubblika Ċeka u lill-Estonja għall-forniment tal-gass naturali, l-elettriku u t-tisħin distrettwali m'għandhomx jiġu estiżi għax huma diġà koperti minn dispożizzjonijiet ġenerali dwar ir-rati mnaqqsa. 5. Id-derogi li ġew mogħtija lill-Estonja għall-forniment tal-faħam, il-fjuwil u ż-żejt m'għandhomx jiġu estiżi għax għandhom kunflitt ma' politika oħra tal-Komunità. 6. Id-deroga li tippermetti lill-Polonja tapplika rata mnaqqsa ħafna għall-forniment ta' prodotti u servizzi tat-tip li normalment ikunu intenzjonati biex jintużaw fil-produzzjoni agrikola m'għandhiex tiġi estiża għax għandha kunflitt mat-tħaddim mingħajr xkiel tas-suq intern. 7. Id-derogi li ġew mogħtija lill-Ungerija u s-Slovakkja m'għandhomx jiġu estiżi għax dawk l-Istati Membri ma applikawx jew ma baqgħux japplikaw ir-rata mnaqqsa. 8. Id-Direttiva 2006/112/KE għandha għalhekk tiġi emendata skond dan, ADOTTAT DIN ID-DIRETTIVA: Artikolu 1 Id-Direttiva 2006/112/KE hija b'dan emendata kif ġej: (1) L-Artikolu 123 jinbidel b'dan li ġej: 'L-Artikolu 123 Mill-1 ta' Jannar 2008 sal-31 ta' Diċembru 2010, ir-Repubblika Ċeka tista tkompli tapplika rata mnaqqsa ta' mhux anqas minn 5% fuq il-forniment tax-xogħol ta' kostruzzjoni għad-djar residenzjali mhux ipprovdut bħala parti minn politika soċjali, li teskludi l-materjali tal-bini.' (2) L-Artikolu 124 jitħassar. (3) F'paragrafi 1 u 2 ta' l-Artikolu 125, "sal-31 ta' Diċembru 2007" hija mibdula bi "mill-1 ta' Jannar 2008 sal-31 ta' Diċembru 2010". (4) L-Artikolu 126 jitħassar. (5) F'Artikolu 127 "1 ta' Jannar 2010" huwa mibdul bil-"31 ta' Diċembru 2010". (6) L-Artikolu 128 jinbidel b'dan li ġej: 'L-Artikolu 128 1. Mill-1 ta' Jannar 2008 sal-31 ta' Diċembru 2010, il-Polonja tista' tagħti eżenzjoni bil-possibbiltà ta' tnaqqis tal-VAT imħallsa fl-istadju preċedenti fir-rigward tal-forniment ta' ċerti kotba u perjodiċi speċjalizzati. 2. Il-Polonja tista', mill-1 ta' Jannar 2008 sal-31 ta' Diċembru 2010 jew sa ma jiġu introdotti arranġamenti definittivi, kif imsemmi fl-Artikolu 402, skond liema jiġi l-ewwel, tkompli tapplika rata mnaqqsa ta' mhux anqas minn 7% fuq il-forniment tas-servizzi tar-ristoranti. 3. Mill-1 ta' Jannar 2008 sal-31 ta' Diċembru 2010, il-Polonja tista' tkompli tapplika rata mnaqqsa ta' mhux anqas minn 3% fuq il-forniment tal-prodotti ta' l-ikel kif imsemmi f'punt (1) ta' l-Anness III. 4. Mill-1 ta' Jannar 2008 sal-31 ta' Diċembru 2010, il-Polonja tista' tkompli tapplika rata mnaqqsa ta' mhux anqas minn 7% fuq il-forniment tas-servizzi, mhux provduti bħala parti mill-politika soċjali, għall-kostruzzjoni, rennovazzjoni u tibdil tad-djar, minbarra l-materjali tal-bini, u għall-forniment qabel l-ewwel okkupazzjoni tal-bini residenzjali jew partijiet ta' bini residenzjali, kif imsemmi f'punt (a) ta' l-Artikolu 12(1).' (7) F'paragrafi 1 u 2 ta' l-Artikolu 129, "sal-31 ta' Diċembru 2007" hija mibdula bi "mill-1 ta' Jannar 2008 sal-31 ta' Diċembru 2010". (8) L-Artikolu 130 jitħassar. Artikolu 2 Traspożizzjoni 1. L-Istati Membri għandhom idaħħlu fis-seħħ il-liġijiet, ir regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva sa mhux aktar tard minn […]. Għandhom jikkomunikaw minnufih lill-Kummissjoni t-test ta’ dawn id-dispożizzjonijiet u t-tabella ta’ korrelazzjoni bejn dawn id-dispożizzjonijiet u din id-Direttiva. Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati b’din ir-referenza meta jiġu ppubblikati uffiċjalment. L-Istati Membri għandhom jistabbilixxu kif għandha ssir referenza bħal din. 2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert b’din id-Direttiva. Artikolu 3 Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha. Artikolu 4 Din id-Direttiva hija indirizzata lill-Istati Membri. Magħmula fi Brussell, […] Għall-Kunsill Il-President […] [1] COM(2007) 380 finali [2] Copenhagen Economics ApS, Nyropsgade 13/1, DK-1602 Copenhague [3] Id-Direttiva 2006/112/KE tat-28.11.2006. ĠU L 347 tal-11.12.2006, p 1. Ara t-Titolu VIII, il-Kapitolu 4 (dispożizzjonijiet speċjali japplikaw sa ma jiġu adottati l-arranġamenti definittivi) u l-Kapitolu 5 (dispożizzjonijiet temporanji) [4] ĠU C […], […], p. […]. [5] ĠU C […], […], p. […]. [6] ĠU C […], […], p. […]. [7] ĠU L 347, 11.12.2006, p.1. Id-Direttiva kif emendata bid-Direttiva 2006/138/KE (ĠU L 384, 29.12.2006, p.92).